**OBRAZLOŽENJE IZVRŠENJA FINANCIJSKOG PLANA HRVATSKIH CESTA ZA 2019. GODINU**

1. **RAČUN PRIHODA I RASHODA**

Ukupni prihodi Društva u 2019. godini ostvareni su u iznosu od 2.704,66 milijuna kuna odnosno na razini od 105,63 % plana. U odnosu na godinu ranije zabilježili su rast od 3,40 %. Ukupne prihode Društva čine prihodi poslovanja i prihodi od prodaje nefinancijske imovine.

Ukupni rashodi Društva planirani su na razini od 2.635,23 milijuna kuna. Ukupno izvršeni rashodi na razini su od 100,70 % i iznose 2.653,56 milijuna kuna.

*1.1. PRIHODI POSLOVANJA*

Prihodi poslovanja zabilježili su međugodišnji rast od 3,38 % te su u 2019. iznosili 2.703,75 milijuna kuna. Najveći udio u tom iznosu (81,94 %) odnosi se na Pomoći proračunu iz drugih proračuna u iznosu od 2.215,71 milijuna kuna, a tu je uračunata nacionalna komponenta kapitalnih i tekućih pomoći za financiranje EU projekata i programa te prihodi od naknade iz goriva koji se ostvaruju temeljem odredaba Zakona o cestama.

Prihodi od nefinancijske imovine ostvareni su u iznosu od 19,82 milijuna kuna, od čega se 98,30%, odnosno 19,49 milijuna kuna, odnosi na prihode od naknada za ceste.

Ostatak prihoda poslovanja u iznosu od 24,15 milijuna kuna odnosi se na prihode financijske imovine (1,19 milijuna kuna), prihode po posebnim propisima (1,03 milijuna kuna), prihode od prodaje roba i usluga te pruženih usluga (0,79 milijuna kuna) i prihode od kazni, upravnih mjera i ostalih prihoda (21,14 milijuna kuna) koji se u najvećem dijelu odnosi na prihode po sudskim presudama, naplaćena otpisana potraživanja te prihode od naplaćenih garancija.

*1.2. PRIHODI OD PRODAJE NEFINANCIJSKE IMOVINE*

Prihodi od prodaje nefinancijske imovine ostvareni su u iznosu od 0,92 milijuna kuna što je na razini od 39,63 % ostvarenja godišnjeg plana, ali i povećanje od 81,77 % u odnosu na 2018. godinu.

*1.3. RASHODI POSLOVANJA*

Rashodi za zaposlene izvršeni su u iznosu od 112,07 milijuna kuna što predstavlja izvršenje od 97,35 % planiranih sredstava za tu namjenu.

Ukupno izvršenje materijalnih rashoda iznosi 558,38 milijuna kuna, tj. 96,93 % plana te 63,34 milijuna kuna više u odnosu na 2018. godinu. U strukturi materijalnih rashoda za promatrano razdoblje 95,35 % čine rashodi za usluge koji se najvećim dijelom sastoje od rashoda za usluge tekućeg i investicijskog održavanja (što obuhvaća redovito održavanje državnih cesta i objekata, izvanredno održavanje državnih cesta, sanaciju cesta na poplavljenim područjima te održavanje zgrada i opreme).

U 2019. godini financijski rashodi izvršeni su u iznosu od 281,00 milijuna kuna, od čega se najveći dio odnosi na kamate za primljene kredite i zajmove koje iznose 234,57 milijuna kuna.

Pomoći unutar općeg proračuna (pomoći dane Županijskim upravama za ceste i pomoći za nerazvrstane ceste) u 2019. godini izvršene su u iznosu od 138,35 milijuna kuna, što je za 4,45 % više od izvršenja u 2018. godini i za 6,42 % više od planiranog iznosa. U okviru ove kategorije rashoda povećana su sredstva za sufinanciranje Županijskih uprava za ceste te su iznosila 118,35 milijuna kuna.

Ostali rashodi realizirani su u iznosu od 8,72 milijuna kuna, odnosno 84,71 % planiranog iznosa. Čak 91,32 % tog iznosa odnosi se na naknade šteta pravnim i fizičkim osobama.

*1.4. RASHODI ZA NABAVU NEFINANCIJSKE IMOVINE*

Ukupni rashodi za nabavu nefinancijske imovine u 2019. godini planirani su u iznosu od 1.545,03 milijuna kuna od čega je tijekom godine realizirano 1.555,04 milijuna kuna odnosno 100,65 %. U strukturi rashoda za nabavu nefinancijske imovine najveći se dio odnosi na rashode za nabavu proizvedene dugotrajne imovine u iznosu od 1,444,29 milijuna kuna, od čega 1.429,70 milijuna kuna čine rashodi za građevinske objekte (izgradnja, investicijsko održavanje i rekonstrukcija državnih cesta). U odnosu na realizaciju 2018. godine, rashodi za građevinske objekte povećani su za 12,78 %.

1. **RAČUN FINANCIRANJA**

U 2019. godini Hrvatske ceste nisu se zaduživale, dok su izdaci za otplatu glavnica primljenih kredita i zajmova iznosili 137,97 milijuna kuna, što je na razini od 47,95 % planiranog iznosa.

1. **STANJE NENAPLAĆENIH POTRAŽIVANJA**

Stanje nenaplaćenih potraživanja za prihode iznosi 327,34 milijuna kuna. To se odnosi na potraživanja od kupaca u iznosu od 5,60 milijuna kuna, potraživanja od države za naknadu iz goriva u iznosu 299,66 milijuna kuna, potraživanja za PDV u iznosu 20,98 milijuna kuna i ostala potraživanja u iznosu od 1,10 milijuna kuna za sufinanciranje radova na državnim cestama.

1. **STANJE NEPODMIRENIH DOSPJELIH OBVEZA**

Stanje nepodmirenih dospjelih obveza iznosi 14,89 milijuna kuna i odnosi se na obveze prema dobavljačima.

1. **STANJE POTENCIJALNIH OBVEZA PO OSNOVI SUDSKIH POSTUPAKA**

Stanje potencijalnih obveza po osnovi sudskih postupaka iznosi 156,90 milijuna kuna što se odnosi na predmete za naknadu šteta nastalih zbog propusta u održavanju državnih cesta te prometnih nezgoda uslijed gradnje cesta, zauzimanje zemljišta prilikom gradnje, kao i na ostale sporove po pitanju vlasništva, radnih sporova i ostalo.